*პროექტი*

**„სერტიფიცირებული ბუღალტრების ერთიანი რეესტრის წარმოების წესის დამტკიცების თაობაზე“ ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის 2020 წლის 29 აპრილის №ნ-4 ბრძანებაში ცვლილების შეტანის შესახებ**

„ნორმატიული აქტების შესახებ“ საქართველოს კანონის მე-20 მუხლის მე-4 პუნქტის შესაბამისად, ვბრძანებ:

**მუხლი 1.**

„სერტიფიცირებული ბუღალტრების ერთიანი რეესტრის წარმოების წესის დამტკიცების თაობაზე“ ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის 2020 წლის 29 აპრილის №ნ-4 ბრძანებით (საქართველოს საკანონმდებლო მაცნე (www.matsne.gov.ge), გამოქვეყნების თარიღი:   
29/04/2020, სარეგისტრაციო კოდი:   
350000000.64.076.016075) დამტკიცებულ „სერტიფიცირებული ბუღალტრების ერთიანი რეესტრის წარმოების წესში“ შეტანილ იქნას შემდეგი ცვლილებები:

1. **მე-2 მუხლის პირველ პუნქტს დაემატოს შემდეგი შინაარსის „დ“ ქვეპუნქტი:**

„დ) ანგარიშვალდებული პირის ფულის გათეთრებისა და ტერორიზმის დაფინანსების რისკის ზედამხედველობის ანგარიშგება — ანგარიშვალდებულ პირთან ასოცირებული, ფულის გათეთრებისა და ტერორიზმის დაფინანსების რისკების შეფასების მიზნით, ანგარიშვალდებული პირის მიერ სამსახურისათვის წარსადგენი/წარდგენილი ფულის გათეთრებისა და ტერორიზმის დაფინანსების რისკის ზედამხედველობის ანგარიშგება (შემდგომ - რისკის ზედამხედველობის ანგარიშგება).“.

1. **მე-3 მუხლს დაემატოს შემდეგი შინაარსის მე-4 და მე-5 პუნქტები:**

„4. პროფესიული მომსახურების დამოუკიდებლად განმახორციელებელი სერტიფიცირებული ბუღალტერი რისკის ზედამხედველობის ანგარიშგების წარდგენის მიზნით სარგებლობს სამსახურის ვებგვერდზე, სერტიფიცირებული ბუღალტრების რეესტრის გვერდზე განთავსებული შესაბამისი ჩანართით.

5. რისკის ზედამხედველობის ანგარიშგების ფარგლებში წარდგენილი ინფორმაცია არ არის საჯარო.“

**მუხლი 2**

ეს ბრძანება ამოქმედდეს გამოქვეყნებისთანავე.

**განმარტებითი ბარათი**

**„სერტიფიცირებული ბუღალტრების ერთიანი რეესტრის წარმოების წესის დამტკიცების თაობაზე“**

**ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის ბრძანების პროექტზე**

,,ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონის (შემდგომ — კანონი) შესაბამისად, ამ კანონის მიზნებისთვის, ბუღალტრული აღრიცხვის, ანგარიშგებისა და აუდიტის ზედამხედველობის სამსახურის (შემდგომ — სამსახური) მიმართ ანგარიშვალდებულ პირს წარმოადგენს სერტიფიცირებული ბუღალტერი, აუდიტორი და აუდიტორული (აუდიტური) ფირმა, პროფესიული მომსახურების გამწევი ბუღალტერი და საბუღალტრო ფირმა (შემდგომ - ანგარიშვალდებული პირები).

კანონის 38-ე მუხლის პირველი პუნქტის თანახმად, „საზედამხედველო ორგანო ვალდებულია უზრუნველყოს ანგარიშვალდებული პირის მიერ ამ კანონისა და შესაბამისი კანონქვემდებარე ნორმატიული აქტების მოთხოვნების შესრულება დისტანციური შემოწმებით ან/და ადგილზე შემოწმებით.“

ამავე მუხლის მე-3 პუნქტის მიხედვით, „საზედამხედველო ორგანო უფლებამოსილია ამ მუხლის პირველი პუნქტით გათვალისწინებული შემოწმების ჩატარების ან რისკის დონის განსაზღვრის მიზნით ანგარიშვალდებულ პირს მოსთხოვოს და მიიღოს საჭირო ინფორმაცია (დოკუმენტი) (მათ შორის, კონფიდენციალური ინფორმაცია).“

პროექტის მიზანია პროფესიული მომსახურების დამოუკიდებლად განმახორციელებელ სერტიფიცირებულ ბუღალტრებს ჰქონდეთ რისკის ზედამხედველობის ანგარიშგების სამსახურისთვის ელექტრონულად წარდგენის შესაძლებლობა სამსახურის ვებგვერდზე, სერტიფიცირებული ბუღალტრების რეესტრის გვერდზე შესაბამისი ჩანართის მეშვეობით.

სამსახური 2024 წლის ბოლომდე უზრუნველყოფს ანგარიშგების ელექტრონული წარდგენის პროგრამულ უზრუნველყოფას.

**ინფორმაცია ევროკავშირის სამართლებრივი აქტის შესახებ**

სამართლებრივი აქტის პროექტის მომზადებისას არ არის გამოყენებული ევროკავშირის აქტი.

**პროექტის მიღებით გამოწვეული საფინანსო-ეკონომიკური შედეგების გაანგარიშება**

სახელმწიფოსათვის აღნიშნული პროექტი არ გამოიწვევს ახალი ფინანსური ვალდებულებების წარმოშობას და ბიუჯეტის ხარჯვით ნაწილზე გავლენას არ იქონიებს.

**პროექტის მოსალოდნელი შედეგები**

პროექტის მიღება, სამსახურის მიმართ ანგარიშვალდებულ პირებს დაეხმარება ,,ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონით დადგენილი ვალდებულების შესრულებაში.

**პროექტის განხორციელების ვადები**

პროექტით გათვალისწინებული ღონისძიებების შესრულება არ საჭიროებს კონკრეტულ ვადას.

**პროექტის ავტორი და წარმდგენი**

პროექტის ავტორია ბუღალტრული აღრიცხვის, ანგარიშგებისა და აუდიტის ზედამხედველობის სამსახური.